Die graad 12 Drama-leerders het op 31 Julie 2017 die geleentheid gehad om soos, in Hollywood, hulle praktiese eksamenstukke op te voer. Die optredes was skitterend en die gehoor kon hulle inleef in die gedagtes van moordenaar, liefdevolle mans en vroue tot die ellende en swaarkry van die konsentrasiekampe in die Anglo Boere-oorlog.
Die kompetisie oor kennis van Frankryk en Duitsland het die vorige week reeds afgeskop en die antwoorde op die vrae is tydens blokke op 'n prettige manier voorgestel. Tydens pouse het die Duitsers teen die Franse Boulle gespeel en moes hulle die knie buig voor die Franse. Geluk! Volgende jaar maak ons weer so!
Die Florries het die puik vertoning baie geniet. Ons was ook baie trots op ons twee onderwysers, mnr. Landru Ehlers en Danré van der Spuy, van Wolwedans, wat in die voorprogram opgetree het. Baie dankie vir u ondersteuning.
Florries-July in Augustus:
'n Dag van glans en baie pret! Ons ontwerpers het geskep en ons modelle het in hul blinkste vere op die loopplank gepronk! Die beoordelaars (ons mooie juffrouens) moes behoorlik kopkrap om die beste modelle en ontwerpers aan te wys.
Ons perde het in die perdekampie gepronk en juf. Steyn het seker gemaak geen perd het nog perdegriep onder lede nie, voordat sy en mnr. Oosthuizen hul laat wegspring het. Die jokkies, geklee in spoggerige wedrendrag, was gereed om die beste uit hul perde te haal!
Tot ons hoof, mnr. Katzke en sy 'gewillige ponie', mnr. Ehlers, het stof in die ander teenstanders se oë geskop en bewys dat die volbloed-hings-kombinasie 'n span is om mee te reken. Mnr. Hanekom en juf. Tania Louw het op bedrewe wyse die dag as seremoniemeesters opgetree. Florriepersoneel het die gebeure gevolg vanuit die V I T (Very Important Teacher) area, geklee in hul spog July-uitrustings. Dankie aan elke Florrie vir die saamlag, aanmoediging en deelwees om van ons FLORRIE-JULY 'n onvergeetlike dag te maak!